عمر سروزی ءِ سازانی موسم ءُ مئے میتگ ءِ تہنائی
چندن ساچ
من کہ چم پچ کت اَنت، تہ دیست، لوگ ءَ رباب، دمبورگ ایر اتنت، ماہ ءِ سرا یا دو سئے ماہ ءِ سرا برے برے ڈن ءَ چہ مردم اتکگ اتنت آیاں ساز جتگ ات، ہمے مردمانی تہا یکے عمر سروزی ات ءُ آئی ءِ پنجگی دادشاہ نامیں مردے ات۔
عمر سروزی ءِ سروز ءِ گوش دارگ ءَ شپ ءَ میتگ ءِ درستیں مردم یک جاہے ءَ مُچ بوتگ اتنت۔ عمر برے برے سئے شپ ءَ داشتگ ات ءُ برے یک سرجمیں ہفتگے ءَ میتگ ءَ بوتگ ات۔ پیریں، ورناہ، گونڈو درست عمر ءِ سروز ءِ توار ءِ شیدائی اتنت۔
ہما زمانگ ءَ یک راگے ءِ نام اشکتگ ات ، کہ آئی ءِ نام اشرف ِ دُرائی راگ ات،اشرف درائی راگ ءِ نام کہ گرگ بوتگ ات گڑا درست بے توار بوتگ اتنت۔ انچو گمان بوتگ ات کہ سرجمیں کائنات اشرف درائی راگ ءَ گوں دلگوش اِنت۔ ہما کچک کہ آ ہر وہد گوکگ ءَ بوتگ اتنت آ ہم بے تواری ءَ گوں اشرف درائی راگ ءَ دلگوش بوتگ اتنت۔
اے راگ ءِ جنئگ ءِ وہد ءَ پنجگی ءَ ہم دمبورگ یلہ داتگ ات ءُ دلگوش بوتگ ات۔ ہمے وہد ءَ گمان بوتگ ات گشئے زاناں سروز ءِ تار ایوکا گور اِنت آ دگہ تار ہم بے توار اَنت۔
برے برے زہیرونکانی توار بوتگ ات کہ بلوچی اسل رگانی تہا یک راگے ہمے سارنگ اِنت۔ آ کجام بلوچ انت کہ آئی ءَ سارنگ وش نہ بیت؟ سارنگ پدا عمر ءِ سروز ءِ توار ءَ گوں بہ بیت گڑا مرد ہما اِنت کہ وتی چمانی ارساں بداریت۔۔۔۔
وہد ءُ پاس یک قرار ءَ نہ اوشت اَنت، پدا سازانی موسم ہلاس بوت، پیریں مرت اَنت، میتگ ءِ آ وشی ءُ رونق ہم گار بوہان اتنت۔۔۔۔ ترسانی موسم بندات بوت۔۔۔۔ لڈ ءُ بار ءِ موسم ءَ سر کش ات۔۔۔۔ دریگانی دپ بند بوہان بوت۔۔۔۔ دروازگ بے توار بوت اَنت۔۔۔۔ روزردانی ابیتکی گیش بوت۔ ۔۔۔ نہ زاناں ہما چیدگانی ارواہ چون بوت کہ سازانی موسم ءَ ما مِک کتگ اتنت۔۔۔۔ ہرچی بیت بہ بیت بَلے آ سازنی موسم نوں دوبر واتر نہ کن اَنت ءُ عمر ہم نوں نئیت ءُ مئے بے تاہیریں ارواہ ءَ تاہیر نہ بخش ایت۔۔۔۔۔۔
عمر ءَ گوں گڈی دیوان مارچ 2018 ءَ ماں گوادر ءَ گلزار کچگی ءِ لوگ ءَ بوت۔ اودا من لہتیں چیڑینت اَنت کہ تو آ زمانگ ءَ مئے میتگ ءَ اتکگ ئے گڑا ما ہما وہد ءَ تئی سروز ءِ گوش دارگ ءَ وتی شپ روچ کتگ اَنت۔
سئیمی شپ ءَ پدا دیوان ءَ مئے بہر زرت کہ اودا عمر ءَ وتی ازم ءِ جوہر پیش داشت اَنت۔ بَلے اے دیوان ءَ زندگی ءِ رنگ دگر اتنت ۔۔۔۔۔۔۔ من ءَ ہم سوتے سوتے جَنگءَ دل ءَ لاچار کتگ ات۔۔۔۔۔
نوں عمر اِے دنیا ءَ نہ اِنت۔۔۔۔۔ بَلے آئی ءِ سروز ءِ توار سفر کنت پرچا کہ ساز ءَ مرگ پر نیست۔۔۔۔ ءُ ساز کہ مہ بیت گڑا زند ءَ چہ بد رنگی ءَ کئے رکھینیت؟